U-I-127/08
Natisni
Opravilna št.:
U-I-127/08
Datum odločitve:
16. 4. 2009
ECLI:
ECLI:SI:USRS:2009:U.I.127.08
Akt:
Zakon o pokojninskem in invalidskem zavarovanju (Uradni list RS, št. 109/06 – ur. p. b.) (ZPIZ), 150. a in 150. b čl.
Izrek:
Pobuda za začetek postopka za oceno ustavnosti 150.a in 150.b člena Zakona o pokojninskem in invalidskem zavarovanju (Uradni list RS, št. 109/06 – ur. p. b.) se zavrne.
Evidenčni stavek:
Če je pobuda za začetek postopka za oceno ustavnosti predpisa očitno neutemeljena, jo Ustavno sodišče zavrne.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
3.9 - Splošna načela - Vladavina prava.
Pravna podlaga:
Člen 2, Ustava [URS] 
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Martin Lever, Maribor
Datum vloge:
30. 4. 2008
Vrsta odločitve:
sklep
Vrsta rešitve:
zavrnitev
Dokument:
US28688
Dokument v PDF obliki:
U-I-127-08.pdf
78 KB
Prenesite datoteko
U-I-127/08-4
16. 4. 2009
SKLEP
Ustavno sodišče je v postopku za preizkus pobude Martina Leverja, Maribor, na seji 16. aprila 2009
sklenilo:
Pobuda za začetek postopka za oceno ustavnosti 150.a in 150.b člena Zakona o pokojninskem in invalidskem zavarovanju (Uradni list RS, št. 109/06 – ur. p. b.) se zavrne.
Obrazložitev
1. Pobudnik izpodbija določbi, s katerima Zakon o pokojninskem in invalidskem zavarovanju (v nadaljevanju ZPIZ-1) ureja usklajevanje (valorizacijo) pokojnin. Meni, da usklajevanje z odstotnim povečanjem ni v skladu z 2. členom Ustave. Upokojenci naj ne bi imeli vpliva na obseg sredstev Zavoda za pokojninsko in invalidsko zavarovanje. Zato naj bi bilo nepravično, nesocialno in neustavno, da se sredstva, namenjena povečanju pokojnin, razdelijo v odstotnih deležih in ne v enakih zneskih. Enake zneske naj bi prejeli zato, ker naj bi se zaradi inflacije stroški življenjskih potrebščin povečali vsem upokojencem enako. Predlaga, naj Ustavno sodišče v izpodbijanih določbah razveljavi besedo "odstotek" v različnih sklonih. Pobudi prilaga odločbo o priznanju pravice do invalidske pokojnine.
2. Po prvem odstavku 150. člena ZPIZ-1 se pokojnine usklajujejo glede na rast zneska povprečne mesečne plače, izplačane zaposlenim pri pravnih osebah, ki ga Statistični urad Republike Slovenije objavlja v Uradnem listu RS (v nadaljevanju povprečna plača). Izpodbijana 150.a in 150.b člen določata, da se pokojnine uskladijo v februarju in novembru ter urejata način teh uskladitev. Namen usklajevanja pokojnin v določenih odstotkih od porasta povprečne plače je ohranjanje razmerja med plačami aktivnih zavarovancev in pokojninami. Namen takšne valorizacije je tudi ohranjanje določene kontinuitete življenjskega standarda, ki ga je imel posamezni zavarovanec v aktivni dobi, saj se s pokojnino v določenem deležu nadomešča posameznikova plača oziroma drug dohodek, od katerega so se plačevali različno visoki prispevki.[1] Pobudnikov očitek ureditvi, da ni v skladu z 2. členom Ustave, po katerem je Slovenija pravna in socialna država, zato ni utemeljen.
3. Ker je pobuda očitno neutemeljena in ker je šteti, da se izpodbijani določbi o usklajevanju pokojnin uporabljata neposredno, je Ustavno sodišče pobudo zavrnilo.
4. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 64/07 – ur. p. b. – ZUstS) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik
Opomba:
[1]Odločba Ustavnega sodišča št. U-I-29/96 z dne 8. 5. 1997, Uradni list RS, št. 29/97 in OdlUS VI, 56.